Astra Arad a început să fabrice opt noi tramvaie pentru Brăila, anunță Marian Dragomir, primarul localității dunărene citat de Vocea Brăilei. Se pare că tramvaiele vor fi livrate mai devreme faţă de termenul anunţat anterior: finalul anului 2024.
"Începe producţia celorlalte tramvaie care vor fi livrate la sfârşitul lunii iulie în municipiul Brăila şi vom mai avea încă opt tramvaie noi produse tot la Astra Arad, tot pe fonduri europene, cu 0 finanţare din partea Primăriei Municipiului Brăila, toţi banii venind din fonduri europene", a declarat Dragomir.
În Brăila circulă deja două dintre cele 10 tramvaie achiziţionate în cadrul Proiectului "Modernizare transport electric Parc Monument – Radu Negru", în valoare de 13.800.000,00 lei fără TVA. Ele au fost botezate "Ana Aslan" și "Maria Filotti".
Tramvaiele sunt produse de SC Astra Vagoane Călători SA Arad şi, aşa cum declara directorul companiei, sunt "tot ceea ce are constructorul mai bun pe piață". Fiecare tramvai este format din două module, poate transporta 129 de pasageri și este complet autonom.